《和喜雨》
宋代·刘敞

望岁忧农事，为霖属柄臣。吁嗟动云汉，精祲验天人。

霏雾凝空曲，雄风激水滨。驱除断炎燠，洒埽净埃尘。

势欲翻河海，声疑过鬼神。山川共秀发，穹壤划清新。

庶物含生意，元和倚大钧。穴蛟深奋角，辙鲋默翻鳞。

雷电天威远，耕桑帝力匀。依然四时正，好在万家春。

会府开清旦，高堂引庆宾。沃焦心有待，濯热正无伦。

蒸础遗占信，随轩旧史真。京师并福润，爻象在经纶。

舞罢看佋服，谈馀识垫巾。新诗追大雅，舆诵洽烝民。

单袷寒仍薄，清和气已震。晴晖明旭日，霁色卷高旻。

亹亹希前哲，凄凄幸及辰。阳秋书闵雨，一颂鲁公仁。

作者简介：刘敞（1019—1068）北宋史学家、经学家、散文家。字原父，一作原甫，临江新喻荻斜（今属江西樟树）。庆历六年与弟刘攽同科进士，以大理评事通判蔡州，后官至集贤院学士。与梅尧臣、欧阳修交往较多。为人耿直，立朝敢言，为政有绩，出使有功。刘敞学识渊博，欧阳修说他“自六经百氏古今传记，下至天文、地理、卜医、数术、浮图、老庄之说，无所不通；其为文章尤敏赡”，与弟刘攽合称为北宋二刘，著有《公是集》。